b'\n_START_ARTICLE_\nRakennuskustannusindeksi\n_START_SECTION_\nIndeksityypit\n_START_PARAGRAPH_\nIndeksej\xc3\xa4 lasketaan useita, viidelle eri talotyypille. Lis\xc3\xa4ksi lasketaan peruskorjausindeksit, ja erilaisia osaindeksej\xc3\xa4. Asuinkerrostalon indeksi eli kokonaisindeksi on vakiintunut yleisimmin k\xc3\xa4ytetyksi ja yleens\xc3\xa4 puhuttaessa rakennuskustannusindeksist\xc3\xa4 tarkoitetaan juuri sit\xc3\xa4. Kaikki indeksisarjat jaotellaan joko ammattimaiseen tai omatoimiseen rakentamisen._NEWLINE_Indeksilaskennan pohjana ovat tietyt mallitalot. Asuinkerrostalon mallitaloina on kaksi rakennusta, kolmikerroksinen lamellitalo ja seitsem\xc3\xa4nkerroksinen tornitalo. Pientalon indeksi perustuu paikallarakennettuun pientaloon.\n_START_SECTION_\nPainoarvotettu indeksi\n_START_PARAGRAPH_\nRakennuskustannusindeksi on ns. kiinte\xc3\xa4painoinen Laspreyres-indeksi. Ty\xc3\xb6-, aine, palvelu- ja kalustokustannuksille m\xc3\xa4\xc3\xa4ritet\xc3\xa4\xc3\xa4n painoarvo, miss\xc3\xa4 suhteessa niiden kustannusmuutokset huomioidaan. Lis\xc3\xa4ksi on m\xc3\xa4\xc3\xa4ritetty painoarvot eri tuotantovaiheittain. Painoarvot tarkistetaan aika-ajoin vastaamaan muuttuneita olosuhteita.\n_START_SECTION_\nTietojen keruu ja julkaiseminen\n_START_PARAGRAPH_\nIndeksit julkaistaan joka kuukauden 12. p\xc3\xa4iv\xc3\xa4, tai sit\xc3\xa4 edelt\xc3\xa4v\xc3\xa4n\xc3\xa4 arkip\xc3\xa4iv\xc3\xa4n\xc3\xa4._NEWLINE_Rakennustarvikkeiden hintojen pohjatiedot ker\xc3\xa4t\xc3\xa4\xc3\xa4n kyselyill\xc3\xa4 suoraan rakennusmateriaaleja myyvilt\xc3\xa4 tukku- ja v\xc3\xa4hitt\xc3\xa4iskaupoilta, valmistajilta ja palvelujen tarjoajilta. Rakennustarvikkeisiin on pyritty ottamaan mukaan t\xc3\xa4rkeimm\xc3\xa4t tuotteet. Niiden hinnoissa huomioidaan keskitettyjen ostojen yhteydess\xc3\xa4 yleisesti annettavat alennukset._NEWLINE_Palkkatiedot saadaan palkkatilastoista. Indeksiss\xc3\xa4 seurataan ty\xc3\xb6ehtosopimusten mukaisia aika- ja urakkapalkkoja. My\xc3\xb6s palkkojen sosiaalikustannukset huomioidaan.'